b'\n_START_ARTICLE_\nLakci\n_START_PARAGRAPH_\nLakci (Kazikumuhci, Laki; \xd0\x9b\xd0\xb0\xd0\xba\xd1\x86\xd1\x8b, \xd0\x9b\xd0\xb0\xd0\xba\xd0\xb8, \xd0\x9a\xd0\xb0\xd0\xb7\xd0\xb8\xd0\xba\xd1\x83\xd0\xbc\xd1\x83\xd1\x85\xd1\x86\xd1\x8b), jedan od dagestanskih naroda nastanjenih u Dagestanu, koji jezi\xc4\x8dno pripada laksko-darginskoj podskupini dagestanske skupine nahsko-dagestanske etnolingvisti\xc4\x8dke porodice. Lakci sami sebe zovu Lak i smatraju da su potomci plemena Gumik._NEWLINE_Prvi Lakci na islam, kojeg \xc5\xa1ire arapski trgovci, prelaze ve\xc4\x87 u 8. stolje\xc4\x87u, no glavnina naroda prelazi na islam tek u 15. stolje\xc4\x87u dolaskom perzijskih trgovaca, kao i mongolskom invazijom u 16. i 17. stolje\xc4\x87u. Postupak prelaska na islam kod njih je veoma spor, mnogo sporiji nego kod ostalih Dagestanaca._NEWLINE_Lakska ekonomija po\xc4\x8diva na zemljodjelstvu i uzgoju stoke. Umje\xc5\xa1ni su u izradi suknenih predmeta, \xc4\x87ilima i metalnog posu\xc4\x91a. Odje\xc4\x87a je, kao i kod ostalih Kavkazaca, uz obavezni be\xc5\xa1met. Obitelj im je patrilinearna._NEWLINE_Lakci govore lakskim jezikom, koji ima sedam dijalekata: kumuhski (\xd0\xba\xd1\x83\xd0\xbc\xd1\x83\xd1\x85\xd1\x81\xd0\xba\xd0\xb8\xd0\xb9), vichinski (\xd0\xb2\xd0\xb8\xd1\x86\xd1\x85\xd0\xb8\xd0\xbd\xd1\x81\xd0\xba\xd0\xb8\xd0\xb9), vihlinski (\xd0\xb2\xd0\xb8\xd1\x85\xd0\xbb\xd0\xb8\xd0\xbd\xd1\x81\xd0\xba\xd0\xb8\xd0\xb9), \xc5\xa1adninski (\xd1\x88\xd0\xb0\xd0\xb4\xd0\xbd\xd0\xb8\xd0\xbd\xd1\x81\xd0\xba\xd0\xb8\xd0\xb9), ara-kulski (\xd0\xb0\xd1\x80\xd0\xb0-\xd0\xba\xd1\x83\xd0\xbb\xd1\x8c\xd1\x81\xd0\xba\xd0\xb8\xd0\xb9), barthinski ili balharski (\xd0\xb1\xd0\xb0\xd1\x80\xd1\x82\xd1\x85\xd0\xb8\xd0\xbd\xd1\x81\xd0\xba\xd0\xb8\xd0\xb9, \xd0\xb1\xd0\xb0\xd0\xbb\xd1\x85\xd0\xb0\xd1\x80\xd1\x81\xd0\xba\xd0\xb8\xd0\xb9) i a\xc5\xa1tikulinski (\xd0\xb0\xd1\x88\xd1\x82\xd0\xb8\xd0\xba\xd1\x83\xd0\xbb\xd0\xb8\xd0\xbd\xd1\x81\xd0\xba\xd0\xb8\xd0\xb9). Koristili su se arapskim pismom od 15. stolje\xc4\x87a do 1928. Narednih deset godina koriste latinicu, a od 1938. \xc4\x87irilicu.'